atoll
Store norske leksikon,Geografi,Naturgeografi
En atoll er et ring- eller hesteskoformet korallrev som omgir en lagune. Bredden er fra 1 til 130 km, og atollene reiser seg ofte rett opp av dyphavet. De er mest vanlige i vestlige og midtre deler av Stillehavet.
Atollenes utbredelse er begrenset av temperaturen i havet, og befinner seg derfor sjelden utenfor tropene og subtropene. Den levende delen av korallrevet befinner seg fra like under havoverflaten til ca. 60 meters dyp. Historikk Atollene som fenomen har lenge fascinert forskere og naturhistorikere. Det har blitt betraktet som et problem at koralløyer kunne reise seg fra store havdyp. Charles Darwin lanserte teorien om at korallrevene hadde vokst langs randen av vulkanøyer som siden var sunket under havnivået. Senkningen foregikk så langsomt at korallene kunne vokse seg oppover like fort. Dypboringer har senere vist at det under lagunene og korallkalken virkelig fins vulkanske bergarter fra sunkne vulkanøyer. Les mer i Store norske leksikon korallrev